**HOTĂRÂRE**

 **privind actualizarea valorilor de inventar ale unor bunuri imobile aflate în domeniul public al statului și în administrarea Ministerului Sănătății prin Serviciul Județean de Ambulanță Satu-Mare, precum și trecerea parțială dintr-un imobil din domeniul public în domeniul privat al statului, pentru scoaterea din funcţiune în vederea casării**

    Având în vedere prevederile art. 21 şi 22 din Ordonanţa Guvernului nr. 81/2003 privind reevaluarea şi amortizarea activelor fixe aflate în patrimoniul instituţiilor publice, aprobată prin Legea nr. 493/2003, cu modificările şi completările ulterioare, precum şi dispoziţiile art. 2 alin. (1) din Hotărârea Guvernului nr. 1.705/2006 pentru aprobarea inventarului centralizat al bunurilor din domeniul public al statului, cu modificările şi completările ulterioare,

    în temeiul art. 108 din Constituţia României, republicată, al art. 288 alin. (1) şi art. 361 alin. (1) şi (3) din Ordonanţa de urgenţă a Guvernului nr. 57/2019 privind Codul administrativ, cu modificările şi completările ulterioare, precum şi al art. 2 din Ordonanţa Guvernului nr. 112/2000 pentru reglementarea procesului de scoatere din funcţiune, casare şi valorificare a activelor corporale care alcătuiesc domeniul public al statului şi al unităţilor administrativ-teritoriale, aprobată prin Legea nr. 246/2001,

    **Guvernul României adoptă prezenta hotărâre.**

**Art. 1 -**Se aprobă actualizarea valorilor de inventar, ca urmare a reevaluării unor bunuri imobile aflate în domeniul public al statului şi în administrarea Ministerului Sănătăţii prin Serviciul de Ambulanță Județean Satu-Mare, potrivit datelor prevăzute în anexa nr. 1.

**Art. 2 -**(1) Se aprobă trecerea din domeniul public în domeniul privat al statului a unei părți din imobilul C3 înregistrat cu nr. MFP 163499, având datele de identificare prevăzute în anexa nr. 2.

    (2) Trecerea în domeniul privat al statului se face pentru scoaterea din funcţiune, în vederea casării părții de imobil prevăzută la alin. (1).

    (3) Imobilul cu nr. MF 163499 care rămâne în proprietatea publică a statului după trecerea în domeniul privat al statului a părții de imobil de la alin. (1), are valoarea de inventar şi datele de identificare prevăzute în anexa nr. 3.

**Art. 3 -**Ministerul Sănătăţii îşi va actualiza în mod corespunzător datele din evidenţa cantitativ-valorică şi, împreună cu Ministerul Finanţelor, va opera modificările în anexa nr. 15 la Hotărârea Guvernului nr. 1.705/2006 pentru aprobarea inventarului centralizat al bunurilor din domeniul public al statului, cu modificările şi completările ulterioare.

**Art. 4 -**Anexele nr. 1 - 3 fac parte integrantă din prezenta hotărâre.

**PRIM – MINISTRU**

**ION – MARCEL CIOLACU**